ཁོ་མོ་ནི་ངེད་ཚང་གི་བཟའ་བཏུང་གི་གཡོ་སྐོལ་མཁན་ཡིན་པར་མ་ཟད་མི་ཕྱུགས་ཡོད་ཚད་ཀྱི་བདག་པོའང་ཡིན་ཏེ།ངའི་ཨ་ཕ་ནི་སྡེ་བ་འདིའི་ནང་གི་སྐྱེས་ཕོ་རབ་ཅིག་ཡིན་ཞིང་སྡེ་བའི་ནང་གི་མི་ཚང་མ་ཁོ་རང་ལ་སྐྲག་གིན་ཡོད་པས་ཁོ་ནི་ངའི་སེམས་ཁོང་གི་མིག་དཔེ་ཡིན་ལ།དུས་རྒྱུན་དོན་དག་གལ་ཆེན་ཡོད་ན་མ་གཏོགས་ངས་ཨ་ཕར་ཁེར་ཐུག་ཏུ་ལབ་གླེང་བྱེད་མི་ཕོད།ཡིན་ན་ཡང་ངའི་མ་ངའི་མ་ཡར་གྱིས་དོན་གང་དང་ཅིའི་ཐད་ནས་ཀྱང་ཁོ་ལ་ཚོད་འཛིན་བྱེད་ནུས་པས་ངས་དངོས་གནས་ཁོ་མོས་བྱེད་ཐབས་ཅི་ཞིག་སྤྱད་པ་ཡིན་པ་མི་རྟོགས།ཁོ་མོ་ནི་དེ་ལྟ་བུའི་རྒྱུ་འབྲས་ཀྱི་དབྱེ་བ་འབྱེད་ཅིང་རང་འདུལ་གྱི་ནུས་པ་ལྡན་པ་ཞིག་ཡིན་པ་དང་།དུས་རྒྱུན་དུ་འཇིག་རྟེན་གྱི་བྱ་བར་དོ་སྣང་མི་བྱེད་པ་ལྟར་མི་སུ་དང་གང་ལའང་དེ་བྱོས་ཤིག་དང་དེ་མ་བྱ་ཞེས་ཐེ་གཏོགས་གནང་བར་མི་བྱེད་ལ་ང་ལ་ཡང་དེ་ལས་མ་འདས།ཡིན་ན་ཡང་ཁོ་མོས་ཨ་ཕ་ལ་རེ་བ་ཅི་ཞིག་བཏོན་པ་ཡིན་ཚེ་ཨ་ཕས་ངེས་པར་དུ་སྒྲུབ་ངེས་ཡིན་ཞིང་།གལ་སྲིད་ཁོ་རང་གིས་སྐུ་དངོས་སུ་བསྒྲུབ་མ་ཐུབ་ཀྱང་མི་གཞན་ལ་ཆེད་མངགས་ཀྱིས་བསྒྲུབ་ཏུ་གཞུག་ངེས་ཡིན།དེར་མ་ཟད་ཨ་ཕས་དོན་དེ་བསྒྲུབ་མི་འདོད་པའི་སྐབས་ཀྱང་མ་ཡར་གྱིས་ཁོ་ལ་བལྟས་ཏེ་འཛུམ་མདངས་ཅུང་ཙམ་བསྟན་ཚེ་ཁོ་རང་ཡིད་འཐད་མིན་ཡང་ཡིད་འཐད་པར་འགྱུར་ངེས་རེད།